  Виталий Пронин Олимпиада матэктӥз ини ке но, Россилэн сборноез ялан вень вылын кадь ай. Допинген герӟаськем ужпумъёсты сэрттон-пертчон туж секытэн мынэ. Россиысь Олимпийской комитет 31-тӥ гужем Олимпиадае 387 спортсменэз келяны малпа. Соослэн списоксы дась ини. Пӧлазы допинген кутэм 68 капчи атлетъёс. Мынозы-а соос Бразилие? Арбитражной суд 21-тӥ июле шуиз: уз. Табере Олимпиадаосъя калыккуспо комитет кылзэ вераны кулэ на 5 нунал куспын.Бразилиын ортчоно Олимпиадае туэ ар кутсконын гинэ Удмуртиысь 17 муртэ келяны чакламын вал. Али та лыдпус 7-озь кулэсмиз. Данакез 2 улос понна очко люкало. Олимпиадае шедемын: гимнаст Давид Белявский (Удмуртия/Свердловск область), ыбылӥськись Дарья Вдовина (Удмуртия/Архангельск область), трекетӥ великен ворттылӥсьёс Дмитрий Соколов но Сергей Шилов (кыкназы Удмуртия/Санкт-Петербург), великен ворттылӥсь Антон Синцов (Удмуртия), пыдын ӝог ветлӥсьёс Мария Пономарёва но Сергей Шарыпов (кыкназы Удмуртия/Мордовия). Озьы ик списоке шедемын Удмуртиын вордӥськем но Москва понна очко люкась многоборец Максим Кустов, Свердловск область понна ыбылӥськись Ксения Перова.Допинген герӟаськем учыръёс бере куд-ог странаослэсь квотазэс кулэстӥзы. Со зӥбет улэ шедемын великен ворттылӥсь Тимофей Иванов. Тимофей запасын лыдъяське. Туэ со травма басьтӥз вал.Жаляса верано, туэ Олимпиадае уз мынэ уясь Сергей Большаков, капчи атлетъёс Фёдор Шутов (марафонец)  но Сергей Широбоков.2012-тӥ арын Лондонын ортчем Олимпиадае Удмуртиысь 6 спортсмен пыриськиз вал: ыбылӥськисьёс Наталья Падерина но Дарья Вдовина, уясь Сергей Большаков, великен ворттылӥсь Евгений Печенин, бызьылӥсь Елена Наговицына, гимнаст Давид Белявский.Олимпиада йылпумъяськем бере ик Бразилиын ортчоз Паралимпиада. Туннэ нуналлы шаерысьтымы 3 мурт отчы мынонэз сярысь шара вераны быгатэ ни: великен ворттылӥсь пиос Сергей Пудов но Арслан Гильмутдинов, ӝӧк выл теннисэн шудӥсь Надежда Пушпашева. Та нуналъёсы шумпотон ивор вуиз Испаниысь. Великен ворттылонъя дуннелэн кубокез понна нюръяськонын Сергей Пудов 21 иськемъем сюрес вылын азвесь медаль басьтӥз.Валентина Емельянова Теги: дуннеын Олимпиада спорт  